VII.

( N á v r h )

K o m u n i k é

	Vláda Slovenskej republiky na svojom zasadnutí dňa … júna 2003 prerokovala a schválila “Správu o stave plnenia vládou prijatých opatrení na úseku ochrany pred požiarmi a záchranných činností s návrhom súvisiacich opatrení”. Materiál obsahoval súhrnnú informáciu o súčasnej požiarno-bezpečnostnej situácii v Slovenskej republike s konkretizáciou pretrvávajúceho nepriaznivého stavu vo vývoji požiarovosti a jej príčin. Informoval tiež o poznatkoch a záveroch z výkonu štátnej správy, najmä štátneho požiarneho dozoru, ako aj o  narastajúcej zásahovej činnosti najmä Hasičského a záchranného zboru, osobitne pri poskytovaní pomoci pri rôznych haváriách, dopravných nehodách a iných mimoriadnych udalostiach.

	Podstatná časť správy bola zameraná na zhodnotenie stavu vládou prijatých opatrení na úseku ochrany pred požiarmi a záchranných činností najmä od roku 1997, ktoré mali riešiť zhoršujúcu sa situáciu v materiálno-technickom i priestorovom vybavení a personálnom obsadení Hasičského a záchranného zboru. Správa preto konkretizovala návrh niektorých súvisiacich opatrení na zlepšenie situácie v uvedených i ďalších oblastiach s cieľom, aby ich realizáciou boli vytvárané podmienky na komplexné plnenie úloh vyplývajúcich zo zákona č. 315/2001 Z. z. o Hasičskom a záchrannom zbore v znení neskorších predpisov, zákona č. 314/2001 Z. z. o ochrane pred požiarmi a zo zákona č. 129/2002 Z. z. o integrovanom záchrannom systéme tak, aby bolo zabezpečené ich plnenie nielen vo verejnom záujme, ale aj v záujme pripravovaného vstupu Slovenskej republiky do Európskej únie.